## Pravilnik o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

### NN 78/2010 (23.6.2010.), Pravilnik o izmjenama i dopunama Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi

MINISTARSTVO FINANCIJA

2248

Na temelju članka 77. stavka 6. i članka 92. stavka 6. Zakona o trošarinama (»Narodne novine«, broj 83/09.), uz prethodno mišljenje ministra poljoprivrede, ribarstva i ruralnog razvoja donosim

PRAVILNIK

O IZMJENAMA I DOPUNAMA PRAVILNIKA O PRIMJENI ZAKONA O TROŠARINAMA ŠTO SE ODNOSI NA PLINSKO ULJE OBOJANO PLAVOM BOJOM ZA NAMJENE U POLJOPRIVREDI, RIBOLOVU I AKVAKULTURI

Članak 1.

U Pravilniku o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi (»Narodne novine« broj 1/10., 44/10. i 65/10.), u članku 1. stavak 1. mijenja se i glasi:

»(1) Ovim Pravilnikom propisuje se sadržaj, oblik i način korištenja obrazaca za kontrolu potrošnje plinskog ulja za namjene u poljoprivredi, ribolovu i akvakulturi i kartice »Gorivo za poljoprivredu i ribarstvo« (u daljnjem tekstu: kartica goriva), te označavanje i bojanje plinskog ulja.«.

Članak 2.

U članku 2. stavku 1. riječi: »uspostave kartičnog poslovanja« zamjenjuju se riječima: »31. prosinca 2010. godine«.

Članak 3.

U članku 3. stavak 2. mijenja se i glasi:

»(2) Obrasci iz stavka 1. ovoga članka sastavni su dio ovoga Pravilnika i važeći su najkasnije do 31. srpnja 2010. godine.«.

Iza stavka 2. dodaje se stavak 3. koji glasi:

»(3) Kontrola potrošnje plinskog ulja obojanog plavom bojom za namjene u poljoprivredi, ribolovu i akvakulturi nakon preuzimanja kartice goriva, provodi se putem:

1. Kartice goriva i

2. Evidencije o kupcima plinskog ulja obojanog plavom bojom koji gorivo nabavljaju radi daljnje prodaje.«.

Članak 4.

Članak 4. mijenja se i glasi:

»Karticu goriva korisnicima prava na potrošnju plinskog ulja obojanog plavom bojom u poljoprivredi izdaje Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja), a korisnicima prava u ribarstvu nadležno tijelo koje je izdalo povlasticu za ribolov ili povlasticu za uzgoj odnosno povlasticu za akvakulturu.«.

Članak 5.

Članak 5. mijenja se i glasi:

»(1) Kartica goriva izrađuje se sukladno standardu ISO/IEC7810 od PVC materijala, formata ID1, veličine 85,6 x 53,98 mm, individualiziran sukladno standardu ISO/IEC 7813, te u uvjetima primjene standarda ISO/IEC 27001 potvrđen certifikatom.

(2) Prednja strana kartice iz stavka 1. ovoga članka otisnuta je horizontalno u bijeloj, zelenoj i tamnoplavoj boji, a poleđina u tamnoplavoj boji, te sadrži magnetnu traku crne boje. Podaci se na kartici upisuju mehaničkim utiskivanjem.«.

Članak 6.

Članak 6. mijenja se i glasi:

»(1) Na prednjoj strani kartice goriva iz članka 5. ovoga Pravilnika, od vrha prema dnu tiskan je sljedeći sadržaj:

1. Republika Hrvatska i grb Republike Hrvatske,

2. Logotip ministarstva nadležnog za poljoprivredu i Ministarstvo poljoprivrede, ribarstva i ruralnog razvoja,

3. Gorivo za poljoprivredu i ribarstvo,

4. OIB korisnika prava,

5. MIBPG/CFR broj,

6. Broj kartice goriva korisnika prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi,

7. Kratki naziv korisnika prava i broj Agencije za plaćanja, odnosno nadležnog tijela koje je izdalo povlasticu za ribolov ili povlasticu za uzgoj odnosno povlasticu za akvakulturu.

(2) Na poleđini kartice iz stavka 1. ovoga članka nalazi se magnetna traka i tekst sljedećeg sadržaja: »Kartica je vlasništvo Ministarstva poljoprivrede, ribarstva i ruralnog razvoja. Molimo nalaznika kartice da ju uruči uredu Agencije za plaćanja u poljoprivredi, ribarstvu i ruralnom razvoju ili najbližoj poslovnici FINA-e.«.

Članak 7.

U članku 7. stavku 1. riječi: »Agenciji za plaćanja« brišu se.

U stavku 4. riječi: »članku 23. stavcima 2. i 4., članku 28. i članku 32. stavku 2.« brišu se.

Stavci 5., 6., 7., 8., 9. i 10. mijenjaju se i glase:

»(5) Količine prava po poljoprivrednom gospodarstvu za svaku godinu obračunavat će se na temelju odabira obračuna prava iz stavka 3. ili stavka 4. ovoga članka, koje je poljoprivredno gospodarstvo koristilo u prethodnoj godini.

(6) U slučaju da poljoprivredno gospodarstvo želi promijeniti način obračuna prava iz stavka 3. ili stavka 4. ovoga članka može u razdoblju od 1. siječnja do 28. veljače podnijeti zahtjev Agenciji za plaćanja.

(7) U slučaju promjene načina obračuna prava iz stavka 6. ovoga članka korisniku će se količine utrošene od 1. siječnja do trenutka promjene oduzeti od novo obračunatog prava.

(8) Korisnik koji se odlučio za obračun prava iz stavka 3. ovoga članka može ostvariti dodatno pravo na potrošnju ukoliko je u tekućoj godini podnio zahtjev za izravna plaćanja po površini koja je veća u odnosu na zahtjev iz prethodne godine ili u tekućoj godini prvi puta podnosi zahtjev za izravna plaćanja po površini. Dodatno pravo ostvaruje se samo za one poljoprivredne površine za koje nije ostvareno pravo na potrošnju plinskog ulja obojanog plavom bojom na temelju zahtjeva za izravna plaćanja po površini u prethodnoj godini.

(9) Za ostvarenje prava iz stavka 8. ovoga članka korisnik je dužan do 30. rujna tekuće godine podnijeti zahtjev Agenciji za plaćanja.

(10) Iznimno u 2010. godini rok za upisivanje podataka o pravu na potrošnju količine plinskog ulja obojanog plavom bojom iz stavka 5. ovoga članka je od 15. siječnja do 30. rujna.«.

Stavak 11. briše se.

Članak 8.

Članak 8. mijenja se i glasi:

»(1) Korisnik prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi ne može odobreno, a neiskorišteno pravo iz tekuće godine koristiti u sljedećoj godini.

(2) Ukoliko su iskorištene količine plinskog ulja korisnika prava veće od odobrenih količina za tekuću godinu, za tu količinu umanjiti će se odobrena količina u sljedećoj godini.

(3) Količina plinskog ulja korisnika prava iz stavka 2. ovoga članka ne može biti veća od 10 litara.«.

Članak 9.

U članku 9. stavku 1. iza riječi: »bojom« briše se zarez i riječ: »upisuje« i dodaju se riječi: »za ribarstvo obračunava«, a iza riječi: »Popisa o akvakulturi« dodaje se zarez i riječi: »Registra ribarske flote«.

U stavku 2. riječi: »knjižicu goriva« zamjenjuju se riječima: »karticu goriva«.

Stavci 4. i 5. mijenjaju se i glase:

»(4) Iznimno od stavka 1. ovoga članka, nadležno tijelo koje je izdalo povlasticu za ribolov ili povlasticu za uzgoj odnosno povlasticu za akvakulturu može obračunavati podatke o odobrenoj količini plinskog ulja obojanog plavom bojom za ribarstvo, i izvan roka određenog u stavku 1. ovoga članka, te izdati karticu goriva u slučaju izdavanja nove povlastice što se mora dokazati odgovarajućom dokumentacijom (rješenje o izdavanju povlastice).

(5) Nadležno tijelo iz stavka 4. ovoga članka dužno je o novom korisniku prava na potrošnju plinskog ulja obojanog plavom bojom iz stavka 4. ovoga članka i o dozvoljenoj promjeni odobrene količine plinskog ulja obojanog plavom bojom iz stavka 2. ovoga članka odmah izvijestiti Agenciju za plaćanja.«.

Iza stavka 5. dodaje se stavak 6. koji glasi:

»(6) Iznimno u 2010. godini rok za upisivanje podataka o pravu na potrošnju količine plinskog ulja obojanog plavom bojom iz stavka 1. ovoga članka je od 15. siječnja do 30. rujna.«.

Članak 10.

Članak 10. mijenja se i glasi:

»(1) Korisnici prava na potrošnju plinskog ulja obojanog plavom bojom odnosno pravne osobe koje u Republici Hrvatskoj posluju na više različitih lokacija u poljoprivredi i fizičke i pravne osobe u ribarstvu mogu zatražiti od Agencije za plaćanja odnosno od nadležnog tijela koje je izdalo povlasticu za ribolov ili povlasticu za uzgoj, odnosno povlasticu za akvakulturu, izdavanje dodatnih kartica goriva uz nadoplatu.

(2) Dodatne kartice goriva iz stavka 1. ovoga članka izdavat će se najkasnije od 1. siječnja 2011. godine.«.

Članak 11.

Članak 11. mijenja se i glasi:

»(1) U slučaju gubitka kartice goriva, korisnik prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi dužan je odmah isto prijaviti Agenciji za plaćanja odnosno nadležnom tijelu koje je izdalo povlasticu za ribolov ili uzgoj odnosno za akvakulturu.

(2) Korisniku kartice iz stavka 1. ovoga članka izdaje se zamjenska kartica goriva, uz nadoplatu, pri čemu količine plinskog ulja utrošene do prijave gubitka iste, idu na teret korisnika prava.«.

Članak 12.

U članku 12. iza stavka 2. dodaju se stavci 3., 4. i 5. koji glase:

»(3) Korisnik prava koji je preuzeo karticu goriva dužan je prije kupovine plinskog ulja obojanog plavom bojom za namjene u poljoprivredi, ribarstvu i akvakulturi, prodavatelju predočiti:

1. Karticu goriva i

2. Identifikacijsku ispravu korisnika prava na potrošnju plinskog ulja obojanog plavom bojom propisanu posebnim propisima koja obuhvaća:

– Iskaznicu obiteljskog poljoprivrednog gospodarstva ili

– Rješenje o upisu u Upisnik poljoprivrednih gospodarstava ili

– Povlasticu za ribolov ili

– Povlasticu za uzgoj ili

– Povlasticu za akvakulturu.

(4) Prodavatelj koji prodaje plinsko ulje obojano plavom bojom korisnicima prava iz stavka 3. ovoga članka dužan je prije prodaje, izvijestiti korisnika prava o raspoloživoj količini te izvršiti prodaju izravnim utakanjem.

(5) Prodavatelj iz stavka 4. ovoga članka mora zadovoljiti tehničke uvjete vođenja elektroničke evidencije potrošnje plinskog ulja obojanog plavom bojom za namjene u poljoprivredi, ribolovu i akvakulturi, kod odabranog i ugovorenog pružatelja usluge programske potpore vođenja elektroničke evidencije. Odabrani pružatelj usluge vođenja programske potpore elektroničke evidencije dužan je tehničke uvjete javno objaviti na web-stranicama Ministarstva financija i Ministarstva poljoprivrede, ribarstva i ruralnog razvoja.«.

Članak 13.

U članku 13. iza stavka 2. dodaje se stavak 3. koji glasi:

»(3) Trošarinski obveznik i druga pravna ili fizička osoba – prodavatelj, koji prodaje plinsko ulje obojano plavom bojom, dužan je od 1. kolovoza 2010. godine voditi Evidenciju o kupcima plinskog ulja obojanog plavom bojom koji gorivo nabavljaju radi daljnje prodaje iz članka 3. stavak 3. točka 2. Pravilnika, na obrascu EKG-DP, koji je tiskan u prilogu ovoga Pravilnika i njegov je sastavni dio.«.

Članak 14.

U članku 14. stavak 2. mijenja se i glasi:

»(2) Korisnici prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi, kojima su temeljem Pravilnika o primjeni Zakona o trošarinama što se odnosi na plinsko ulje obojano plavom bojom za namjene u poljoprivredi, ribolovu i akvakulturi (»Narodne novine«, broj 1/10., 44/10. i 65/10.) izdane Knjižice goriva za poljoprivrednike odnosno Knjižice goriva za ribolov i akvakulturu, obvezni su u razdoblju od 30. lipnja do 30. studenog 2010. godine dostaviti Knjižice goriva Agenciji za plaćanja, odnosno nadležnom tijelu koje je izdalo povlasticu za ribolov ili povlasticu za uzgoj, odnosno povlasticu za akvakulturu, radi preuzimanja kartice goriva.«.

Iza stavka 2. dodaju se stavci 3. i 4. koji glase:

»(3) Knjižice goriva prestaju važiti 1. kolovoza 2010. od kada će se kupovina i prodaja plinskog ulja obojanog plavom bojom za namjene u poljoprivredi, ribolovu i akvakulturi, korisnicima prava obavljati samo uz predočenje kartice goriva i ostalih dokumenata kako je propisano u članku 12. ovoga Pravilnika.

(4) Agencija za plaćanja, odnosno nadležno tijelo koje je izdalo povlasticu za ribolov ili povlasticu za uzgoj, odnosno povlasticu za akvakulturu, prilikom izdavanja kartice goriva dužni su Knjižice goriva iz stavka 2. ovoga članka poništiti bušenjem i zadržati u pismohrani. Korisnik prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi dužan je vlastoručnim potpisom potvrditi preuzimanje kartice goriva kod nadležnog tijela.«.

Članak 15.

Iza članka 14. dodaju se članci 14a. i 14b. koji glase:

»Članak 14a.

(1) Preostala neiskorištena količina plinskog ulja obojanog plavom bojom za namjene u poljoprivredi, ribolovu i akvakulturi koja je korisnicima prava odobrena u 2010. godini, prenosi se iz Knjižice goriva za poljoprivrednike odnosno Knjižice goriva za ribolov i akvakulturu u karticu goriva.

(2) Korisnik prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi može koristiti karticu goriva iz stavka 1. ovoga članka sljedećeg dana od dana preuzimanja kartice goriva a najranije od 1. srpnja 2010. godine.

(3) Do uspostave cjelovitog sustava nadzora potrošnje plinskog ulja utemeljenog na kartičnom poslovanju, a kojim će trošarinski obveznici, te druge pravne ili fizičke osobe koje prodaju plinsko ulje korisnicima prava na potrošnju plinskog ulja za namjene u poljoprivredi, ribolovu i akvakulturi uz predočenje kartice, steći pravo povrata trošarine, koristi se plinsko ulje obojano plavom bojom za namjene u poljoprivredi, ribolovu i akvakulturi, a najkasnije do 31. prosinca 2010. godine.

Članak 14b.

Iznos nadoplate za izdavanje dodatnih i zamjenskih kartica goriva, propisane člankom 10. i 11. ovoga Pravilnika kao i iznos naknade za izdavanje kartica goriva novim korisnicima prava na potrošnju plinskog ulja obojanog plavom bojom za namjene u poljoprivredi, ribolovu i akvakulturi, utvrđuje ministar financija posebnim aktom.«.

Članak 16.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/2

Urbroj: 513-02-1750/1-10-15

Zagreb, 18. lipnja 2010.

Potpredsjednik
Vlade Republike Hrvatske i ministar financija
Ivan Šuker, v. r.

OBRAZAC EKG-DP

EVIDENCIJA O KUPCIMA PLINSKOG ULJA OBOJANOG PLAVOM BOJOM KOJI GORIVO NABAVLJAJU RADI DALJNJE PRODAJE

|  |  |  |  |  |  |  |  |
| --- | --- | --- | --- | --- | --- | --- | --- |
| Naziv trošarinskog obveznika/pravne ili fizičke osobe – prodavatelj: | | | | | | | |
| Sjedište/prebivalište: | | | | | |  |  |
| OIB: |  |  |  |  |  |  |  |
| Mjesto i datum: | |  |  |  |  |  |  |
| Redni broj | Datum nabave/prodaje | OIB dobavljača | Naziv dobavljača | Nabavljene količine u litrama | OIB kupca | Naziv kupca | Prodane količine u litrama |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
| UKUPNO LITARA: | | | |  |  | |  |
|  |  |  |  |  |  |  |  |
|  |  |  |  | MP |  |  |  |
|  |  |  |  |  |  |  |  |
|  |  |  |  | Potpis ovlaštene osobe trošarinskog obveznika/ | | |  |
|  |  |  |  | pravne ili fizičke osobe – prodavatelja: | | |  |

Pravilnik, NN 78/2010-2248